ขอให้นายจ้างผู้ประกอบการที่มีความต้องการแรงงานต่างด้าว ยื่นความต้องการนำเข้าแรงงานต่างด้าวได้ที่กรมการจัดหางาน
นายไพโรจน์ โชติกเสถียร อธิบดีกรมการจัดหางาน กล่าวว่า จากสถานการณ์การแพร่ระบาดของโรคโควิด-19 ตั้งแต่เดือนมีนาคม 2564 จึงต้องระงับการนำเข้าแรงงานต่างด้าว 3 สัญชาติตามระบบ MOU ไป  เมื่อเปิดประเทศการจ้างงานเริ่มมีขึ้น นายจ้าง/ผู้ประกอบการ มีความต้องการจ้างแรงงานมากขึ้นและจากสำรวจข้อมูลของกรมการจัดหางานพบว่านายจ้าง/ผู้ประกอบการและภาคอุตสาหกรรมต่างๆ ทั้งประเทศมีความต้องการแรงงานกว่า 420,000 คน กระทรวงแรงงาน จึงได้ขออนุมัติหลักการนำเข้าแรงงานต่างด้าว 3 สัญชาติ ตามระบบ MOU ต่อที่ประชุม ศบค. ซึ่งหลักการนำเข้าแรงงานต่างด้าวเป็นไปตามที่กระทรวงสาธารณสุขกำหนด เช่น ต้องเข้ารับการกักตัว 7-14 วัน , ตรวจหาเชื้อโควิด - 19 ด้วยวิธี RT- PCR และฉีดวัคซีนโควิด-19 โดยจากนี้นายจ้าง/ผู้ประกอบการที่มีความต้องการแรงงานต่างด้าว สามารถยื่นความต้องการนำเข้าแรงงานต่างด้าวได้ที่กรมการจัดหางานและสำนักงานจัดหางานจังหวัด นายจ้าง/สถานประกอบการ ต้องพร้อมเป็นผู้รับผิดชอบค่าใช้จ่ายทั้งค่าตรวจหาเชื้อโควิด-19 , ค่าสถานที่กักตัว , ค่าประกันสุขภาพ , ค่าตรวจลงตราวีซ่าและค่าใบอนุญาตทำงาน โดยคาดว่าจะเริ่มดำเนินการได้ประมาณเดือนธันวาคมนี้ พร้อมเชื่อการนำเข้าแรงงานต่างด้าวตามระบบ MOU จะช่วยป้องกันการแพร่ระบาดของโรคโควิด -19 ได้สำหรับการนำเข้าแรงงานต่างด้าวระบบ MOU เบื้องต้นกำหนดเปิดจุดนำเข้าผ่านด่านชายแดน 5 จังหวัดคือ อำเภอแม่สอด จังหวัดตาก , สระแก้ว , หนองคาย , มุกดาหาร และระนอง